Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ περί τροποποιήσεως του κανονισμού (EΚ) αριθ. 2450/98 για την επιβολή οριστικού αντισταθμιστικού δασμού στις εισαγωγές ράβδων ανοξείδωτου χάλυβα καταγωγής Ινδίας και την οριστική είσπραξη του επιβληθέντος προσωρινού δασμού (υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 23 Ιανουαρίου 1999 η Επιτροπή κίνησε ταχεία διαδικασία επανεξέτασης όσον αφορά τη διαδικασία κατά των επιδοτήσεων σχετικά με τις εισαγωγές ράβδων ανοξείδωτου χάλυβα καταγωγής Ινδίας για δύο επιχειρήσεις, οι οποίες δεν είχαν εξαγάγει το εν λόγω προϊόν στην Κοινότητα κατά τη διάρκεια της περιόδου έρευνας.

Διεξήχθησαν έρευνες στις εγκαταστάσεις των δύο σχετικών επιχειρήσεων της Sindia Steels και της Meltroll Engineering, και προσδιορίστηκαν χωριστά τα ποσά των αντισταθμίσιμων επιδοτήσεων. Αυτά είναι χαμηλότερα από τα ποσοστά αντισταθμιστικού δασμού που ισχύουν επί του παρόντος για αυτές τις επιχειρήσεις.

Με βάση τα στοιχεία αυτά, προτείνεται να τροποποιηθεί αναλόγως οι κανονισμός του Συμβουλίου σε ισχύ και να επιβληθούν χωριστοί δασμοί και για τις δύο επιχειρήσεις.

Τα κράτη μέλη ερωτήθηκαν και υποστήριξαν την επιβολή των μεμονωμένων ποσοστών αντισταθμιστικού δασμού.

Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ περί τροποποιήσεως του κανονισμού (EΚ) αριθ. 2450/98 για την επιβολή οριστικού αντισταθμιστικού δασμού στις εισαγωγές ράβδων ανοξείδωτου χάλυβα καταγωγής Ινδίας και την οριστική είσπραξη του επιβληθέντος προσωρινού δασμού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ 2026/97 του Συμβουλίου της 6ης Οκτωβρίου 1997 για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας [1], και ιδίως των άρθρων 15 και 20,

[1] ΕΕ L 288, 21.10.1997, σ. 1.

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

A. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Με τον κανονισμό (ΕΚ) αριθ 2450/98 [2], το Συμβούλιο επέβαλε οριστικό αντισταθμιστικό δασμό στις εισαγωγές ράβδων ανοξείδωτου χάλυβα (εφεξής καλούμενων "το υπό εξέταση προϊόν") που υπάγονται στους κωδικούς ΣΟ 7222 20 11, 7222 20 21, 7222 20 31 και 7222 20 81 καταγωγής Ινδίας. Τα μέτρα έλαβαν τη μορφή δασμών επί της αξίας ύψους μεταξύ 0 και 25,5% με υπόλοιπο δασμού ύψους 25,5%.

[2] ΕΕ L 304, 14.11.1998, σ. 1.

B. ΠΑΡΟΥΣΑ ΔΙΑΔΙΚΑΣΙΑ

1. Αίτηση επανεξέτασης

(2) Μετά την επιβολή των οριστικών μέτρων, η Επιτροπή έλαβε αίτηση για την έναρξη ταχείας επανεξέτασης του κανονισμού (ΕΚ) αριθ. 2450/98, σύμφωνα με το άρθρο 20 του κανονισμού (ΕΚ) αριθ 2026/97 [3] (εφεξής καλούμενου "ο βασικός κανονισμός"), από δύο Ινδούς παραγωγούς, τη Sindia Steels Ltd. και τη Meltroll Engineering Pvt. Ltd., με έδρα και οι δύο στη Βομβάη. Οι εν λόγω επιχειρήσεις υποστήριξαν ότι δεν είχαν σχέση με άλλους εξαγωγείς του εν λόγω προϊόντος στην Ινδία. Επιπλέον, υποστήριξαν ότι δεν είχαν εξαγάγει το εν λόγω προϊόν τους στην Κοινότητα κατά την αρχική περίοδο έρευνας (1η Ιουλίου 1996 έως τις 30 Ιουνίου 1997), αλλά είχαν εξαγάγει το εν λόγω προϊόν στην Κοινότητα από τότε.

[3] ΕΕ L 288, 21.10.1997,σ. 1.

Και οι δύο επιχειρήσεις ζήτησαν την επιβολή χωριστού δασμού. Στην περίπτωση της Sindia Steels Ltd, αυτή η επιχείρηση είχε παρουσιαστεί κατά τη διάρκεια της αρχικής έρευνας, αλλά δεδομένου ότι δεν είχε εξαγάγει στην Κοινότητα κατά τη διάρκεια της περιόδου έρευνας, της εφαρμόσθηκε μέσος σταθμισμένος αντισταθμιστικός δασμός 22,1%. Η Meltroll Engineering Pvt.Ltd υπόκειται στο υπόλοιπο αντισταθμιστικού δασμού 25,5%.

2. Έναρξη ταχείας επανεξέτασης

(3) Η Επιτροπή εξέτασε τα αποδεικτικά στοιχεία που προσκομίσθηκαν από τους δύο ενδιαφερόμενους Ινδούς παραγωγούς εξαγωγών και θεωρήθηκαν επαρκή για να δικαιολογήσουν την έναρξη επανεξέτασης σύμφωνα με τις διατάξεις του άρθρου 20 του βασικού κανονισμού. Μετά από διαβουλεύσεις με τη συμβουλευτική επιτροπή και αφού παρεσχέθη στον ενδιαφερόμενο κοινοτικό κλάδο η δυνατότητα να διατυπώσει τις παρατηρήσεις του, η Επιτροπή κίνησε με ανακοίνωση στην Επίσημη Εφημερίδα [4], ταχεία επανεξέταση του κανονισμού (ΕΚ) αριθ. 2450/98 όσον αφορά τις ενδιαφερόμενες επιχειρήσεις και άρχισε την έρευνα.

[4] ΕΕ C 19, 23.1.1999, σ. 17.

3. Υπό εξέταση προϊόν

(4) Το προϊόν που αφορά η παρούσα διαδικασία επανεξέτασης είναι το ίδιο προϊόν με εκείνο που εξετάστηκε από τον κανονισμό (ΕΚ) αριθ. 2450/98.

4. Ενδιαφερόμενα μέρη

(5) Η Επιτροπή ενημέρωσε επίσημα τις δύο ενδιαφερόμενες επιχειρήσεις και την κυβέρνηση της Ινδίας. Επιπλέον, παρέσχε στα λοιπά άμεσα ενδιαφερόμενα μέρη την ευκαιρία να γνωστοποιήσουν εγγράφως τις απόψεις τους και να ζητήσουν ακρόαση. Εντούτοις, η Επιτροπή δεν έλαβε κανένα τέτοιο αίτημα.

Η Επιτροπή έστειλε ερωτηματολόγιο στις ενδιαφερόμενες επιχειρήσεις και έλαβε προσήκουσα και έγκαιρη απάντηση. Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον σκοπό της έρευνας και πραγματοποίησε ελέγχους στις εγκαταστάσεις των εν λόγω επιχειρήσεων.

5. Περίοδος έρευνας

(6) Η έρευνα για την πρακτική επιδοτήσεων κάλυψε την περίοδο από την 1η Ιανουαρίου 1998 μέχρι τις 31 Δεκεμβρίου 1998 (εφεξής καλούμενη "η περίοδος έρευνας").

6. Μεθοδολογία

(7) Η ίδια μέθοδος με αυτή που χρησιμοποιήθηκε στην αρχική έρευνα εφαρμόστηκε και στην παρούσα έρευνα.

Γ. ΠΕΔΙΟ ΕΦΑΡΜΟΓΗΣ ΤΗΣ ΕΠΑΝΕΞΕΤΑΣΗΣ

(8) Η παρούσα επανεξέταση περιορίστηκε στον υπολογισμό του ποσού των επιδοτήσεων που χορηγήθηκαν στη Sindia Steels Ltd. και την Meltroll Engineering Ltd.

(9) Η Επιτροπή εξέτασε τα ίδια συστήματα επιδοτήσεων που αναλύθηκαν στην αρχική έρευνα. Επίσης εξετάστηκε εάν οι νέοι εξαγωγείς είχαν χρησιμοποιήσει συστήματα επιδοτήσεων που αναφέρθηκαν στην αρχική καταγγελία αλλά δεν χρησιμοποιήθηκαν κατά τη διάρκεια της αρχικής έρευνας.

(10) Τελικά εξετάστηκε εάν οι νέοι εξαγωγείς είχαν χρησιμοποιήσει συστήματα επιδοτήσεων που θεσπίσθηκαν μετά το τέλος της αρχικής περιόδου έρευνας, ή αν είχαν λάβει ειδικές επιδοτήσεις μετά από αυτήν την ημερομηνία.

Δ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

1. Ιδιότητα του νέου εξαγωγέα

(11) Η έρευνα επιβεβαίωσε ότι οι ενδιαφερόμενες επιχειρήσεις δεν είχαν εξαγάγει το υπό εξέταση προϊόν κατά την αρχική περίοδο έρευνας και ότι είχαν αρχίσει τις εξαγωγές στην Κοινότητα μετά από αυτήν την περίοδο.

Επιπλέον, οι ενδιαφερόμενες επιχειρήσεις κατέδειξαν κατά τρόπο ικανοποιητικό ότι δεν είχαν κανέναν σύνδεσμο άμεσο ή έμμεσο, με οποιονδήποτε από τους Ινδούς παραγωγούς εξαγωγείς που υπόκεινται στα αντισταθμιστικά ισχύοντα μέτρα όσον αφορά το υπό εξέταση προϊόν.

Κατά συνέπεια, επιβεβαιώνεται ότι οι εν λόγω επιχειρήσεις πρέπει να θεωρηθούν νέοι εξαγωγείς σύμφωνα με το άρθρο 20 του βασικού κανονισμού και έτσι πρέπει να καθοριστούν για αυτές χωριστά ποσά επιδοτήσεων. Το γεγονός ότι η Sindia Steels υπόκειται ήδη σε έναν σταθμισμένο μέσο όρο παρά στον υπόλοιπο αντισταθμιστικό δασμό για το εν λόγω προϊόν δεν αναιρεί από καμιά άποψη το δικαίωμά της να ζητήσει επανεξέταση νέου εξαγωγέα, δεδομένου ότι πληρούνται όλα τα κριτήρια που καθορίζονται στο άρθρο 20.

2. Πρακτική επιδοτήσεων

(12) Βάσει των πληροφοριών που περιέχουν οι απαντήσεις στο ερωτηματολόγιο της Επιτροπής, εξετάστηκαν τα ακόλουθα πέντε συστήματα:

- Σύστημα βιβλιαρίου πιστώσεων (Passbook Scheme)

- Σύστημα πιστώσεων εισαγωγικών δασμών (Duty Entitlement Passbook Scheme)

- Σύστημα προώθησης των εξαγωγών που αφορούν κεφαλαιουχικά αγαθά (Export Promotion Capital Goods Scheme)

- Ελεύθερες βιομηχανικές ζώνες εξαγωγών/μονάδες με εξαγωγικό προσανατολισμό (Export Processing Zones/Export Oriented Units)

- Σύστημα απαλλαγής από το φόρο εισοδήματος (Income Tax Scheme)

Όλα αυτά τα συστήματα χαρακτηρίσθηκαν αντισταθμίσιμα κατά τη διάρκεια της αρχικής έρευνας.

3. Σύστημα βιβλιαρίου πιστώσεων (Passbook scheme )

(13) Καμία από τις σχετικές επιχειρήσεις δεν είχε ωφεληθεί του συστήματος βιβλιαρίου πιστώσεων το οποίο την 1η Απριλίου 1997, δηλ. κατά τη διάρκεια της αρχικής έρευνας καταργήθηκε και αντικαταστάθηκε από το σύστημα πιστώσεων εισαγωγικών δασμών (DEPB).

4. Σύστημα πιστώσεων εισαγωγικών δασμών

Γενικά

(14) Διαπιστώθηκε ότι οι δύο ενδιαφερόμενες επιχειρήσεις επωφελήθηκαν από αυτό το σύστημα. Και οι δύο επιχειρήσεις χρησιμοποίησαν το DEPB μετά την εξαγωγή.

Στο πλαίσιο αυτού του συστήματος, οποιοσδήποτε επιλέξιμος εξαγωγέας μπορεί να ζητήσει άδεια χορήγησης πιστωτικού ποσού το οποίο υπολογίζεται ως ποσοστό της αξίας των εξαγομένων τελικών αγαθών. Αυτά τα ποσοστά του συστήματος DEPB έχουν καθορισθεί από τις ινδικές αρχές για τα περισσότερα προϊόντα, συμπεριλαμβανομένων των εν λόγω προϊόντων, με βάση τους συνήθεις κανόνες εισαγωγών/εξαγωγών. Η άδεια που αναφέρει το ποσό της χορηγηθείσας πίστωσης, εκδίδεται αυτομάτως.

Οι πιστώσεις εισαγωγικών δασμών μετά την εξαγωγή επιτρέπουν τη χρησιμοποίηση αυτών των πιστώσεων για κάθε επόμενη εισαγωγή (π.χ. πρώτες ύλες ή κεφαλαιουχικά αγαθά) που δεν συμπεριλαμβάνονται στον περιοριστικό κατάλογο εισαγωγών. Αυτά τα εισαγόμενα αγαθά μπορούν να πωληθούν στην εγχώρια αγορά (υποκείμενα σε χώρα πωλήσεων) ή χρησιμοποιούνται κατά διαφορετικό τρόπο.

Οι πιστώσεις του εν λόγω συστήματος είναι μεταβιβάσιμες. Η άδεια των πιστώσεων εισαγωγικών δασμών ισχύει για περίοδο 12 μηνών αρχής γενομένης από την ημερομηνία χορήγησής της.

(15) Τα χαρακτηριστικά του DEPB δεν μετεβλήθησαν μετά την αρχική έρευνα. Η επιδότηση που παρέχεται με την απαλλαγή από τους εισαγωγικούς δασμούς εξαρτάται από τις εξαγωγικές επιδόσεις, και κατά συνέπεια καθορίσθηκε κατά τη διάρκεια της αρχικής έρευνας ότι έχει ατομικό χαρακτήρα και είναι αντισταθμίσιμο δυνάμει του άρθρου 3 παράγραφος 4 σημείο (α) του βασικού κανονισμού.

Υπολογισμούς του ποσού της επιδότησης

(16) Διαπιστώθηκε ότι καμία από τις επιχειρήσεις δεν χρησιμοποίησε τις άδειες για να πραγματοποιήσει αδασμολόγητες εισαγωγές. Αντ?αυτού οι εταιρείες πώλησαν μερικές από τις άδειές τους, και το όφελος υπολογίσθηκε με βάση το ποσό της πίστωσης που χορηγήθηκε στην άδεια ανεξάρτητα από την τιμή πώλησης της άδειας. Οι ενδιαφερόμενες επιχειρήσεις ισχυρίσθηκαν ότι το όφελος έπρεπε να περιορισθεί στην πραγματική τιμή πώλησης της άδειας που είναι συνήθως χαμηλότερο από την ονομαστική αξία των πιστώσεων της αδείας. Ωστόσο, σύμφωνα με τα προσωρινά συμπεράσματα των περιπτώσεων λεπτού σύρματος από ανοξείδωτο χάλυβα καταγωγής Ινδίας (Κανονισμοί (ΕΚ) αριθ. 618/99 και 619/99 της Επιτροπής [5], αυτό το αίτημα απορρίφθηκε εφόσον η πώληση αδείας σε τιμή χαμηλότερη από την ονομαστική αξία, αποτελεί καθαρή εμπορική απόφαση που δεν μεταβάλλει το ποσό του αντισταθμίσιμου οφέλους που επιτυγχάνεται από το σύστημα.

[5] ΕΕ L 79, 24.3.1999, σ. 25.

(17) Προκειμένου να καθορισθεί η συνολική αξία του οφέλους που προσπορίζεται ο δικαιούχος στο πλαίσιο του συστήματος αυτού, έγινε προσαρμογή του εν λόγω ποσού πίστωσης με την πρόσθεση σε αυτό τόκου κατά τη διάρκεια της αρχικής έρευνας. Εφόσον τα οφέλη από τις εξαιρέσεις εισαγωγικών δασμών αποκτήθηκαν σε τακτικά διαστήματα κατά τη διάρκεια της έρευνας, θεωρήθηκε δέον να ακολουθηθεί η πρακτική που θεσπίσθηκε κατά την αρχική έρευνα και να προστεθεί τόκος που καλύπτει περίοδο έξι μηνών, και που ισοδυναμεί με το ήμισυ του ετήσιου εμπορικού επιτοκίου στην Ινδία ύψους 14,58% το οποίο ευρέθη κατά τη διάρκεια της αρχικής έρευνας, ήτοι 7,29%. Το ποσό αυτό (ήτοι μη καταβληθέντες δασμοί συν τόκοι) κατανεμήθηκε επί του συνόλου των εξαγωγών κατά τη διάρκεια της έρευνας.

Η Sindia Steels Ltd. και η Meltroll Engineering Pvt. επωφελήθηκαν από το σύστημα αυτό κατά την διάρκεια της έρευνας και έτυχαν επιδοτήσεων 11,7% και 4,9% αντιστοίχως. Στις περιπτώσεις που οι εταιρείες ζήτησαν μειώσεις σε σχέση με την καταβολή εξόδων για την απόκτηση αδείας DEPB, αυτές έγιναν αποδεκτές.

5. Σύστημα προώθησης των εξαγωγών που αφορούν κεφαλαιουχικά αγαθά

Γενικά

(18) Διαπιστώθηκε ότι η Sindia Steels Ltd. επωφελήθηκε από το σύστημα αυτό.

Για να μπορέσει να επωφεληθεί από το σύστημα αυτό, μία εταιρεία πρέπει να παράσχει στις αρμόδιες αρχές πληροφορίες σχετικά με τον τύπο και την αξία των κεφαλαιουχικών αγαθών που πρόκειται να εισαχθούν. Ανάλογα με τις εξαγωγικές δεσμεύσεις που προτίθεται να αναλάβει, η εταιρεία μπορεί να εισαγάγει τα κεφαλαιουχικά αγαθά με μηδενικό ή μειωμένο δασμό. Εκδίδεται αυτόματα άδεια, που επιτρέπει την εισαγωγή με προτιμησιακό δασμό.

Προκειμένου να εκπληρωθεί η εξαγωγική υποχρέωση, τα εισαγόμενα κεφαλαιουχικά αγαθά πρέπει να έχουν χρησιμοποιηθεί για την παραγωγή των εξαγόμενων προϊόντων.

Για τη λήψη της άδειας, καταβάλλεται τέλος για την υποβολή της σχετικής αίτησης.

(19) Τα χαρακτηριστικά του συστήματος δεν μετεβλήθησαν μετά την αρχική έρευνα. Κατά την αρχική έρευνα διαπιστώθηκε ότι το σύστημα EPCGS αποτελεί αντισταθμίσιμη επιδότηση δεδομένου ότι η καταβολή από τον εξαγωγέα μηδενικού ή μειωμένου δασμού αποτελεί χρηματοδοτική συνεισφορά των ινδικών δημοσίων αρχών, η δημόσια διοίκηση παραιτείται από την απαίτηση εσόδων και ο δικαιούχος προσπορίζεται όφελος δεδομένου ότι καταβάλλει χαμηλότερους δασμούς ή απαλλάσσεται από την καταβολή εισαγωγικών δασμών.

Πρόκειται για επιδότηση που εξαρτάται βάσει του νόμου .από την επίτευξη εξαγωγικής επίδοσης σύμφωνα με το άρθρο 3 παράγραφος 4 στοιχείο (α) του βασικού κανονισμού, δεδομένου ότι μπορεί να ληφθεί μόνον εφόσον αναληφθεί δέσμευση εξαγωγής προϊόντων, και επομένως θεωρείται ότι έχει ατομικό χαρακτήρα και είναι αντισταθμίσιμη.

Υπολογισμός του ποσού της επιδότησης

(20) Το όφελος που προσπορίστηκε ο εξαγωγέας υπολογίσθηκε με βάση το ποσό του μη καταβληθέντος απαιτητού δασμού επί των εισαγόμενων κεφαλαιουχικών αγαθών, το οποίο κατανεμήθηκε σε περίοδο που αντιστοιχεί στην κανονική διάρκεια απόσβεσης των εν λόγω κεφαλαιουχικών αγαθών στον κλάδο παραγωγής των εν λόγω προϊόντων. Η περίοδος αυτή καθορίστηκε με τον υπολογισμό του μέσου σταθμισμένου όρου ( με βάση τον όγκο της παραγωγής των υπό εξέταση προϊόντων) των περιόδων απόσβεσης των κεφαλαιουχικών αγαθών που εισήγαγαν πράγματι οι Ινδοί παραγωγοί στο πλαίσιο του συστήματος κατά τη διάρκεια της αρχικής έρευνας, πράγμα που οδήγησε σε περίοδο απόσβεσης 15,5 ετών. Εφόσον η επιδότηση αυτή αντιστοιχεί σε εφάπαξ επιχορήγηση, το ποσό που υπολογίσθηκε κατά τον τρόπο αυτό, το οποίο αποδίδεται στην περίοδο της έρευνας, προσαρμόστηκε με την προσθήκη του ετησίου επιτοκίου ύψους 14,58%. Το ποσό αυτό κατανεμήθηκε επί του συνόλου των εξαγωγών που πραγματοποιήθηκαν κατά την περίοδο της έρευνας.

(21) Η Sindia Steels Ltd. επωφελήθηκε από το σύστημα αυτό σε ποσοστό ύψους 0,3%.

6. Ελεύθερες βιομηχανικές ζώνες εξαγωγών/μονάδες με εξαγωγικό προσανατολισμό

(22) Η Επιτροπή έκρινε ότι καμία από τις εταιρίες δεν ήταν εγκατεστημένη σε τέτοια ζώνη ή δεν ήταν μονάδα με εξαγωγικό προσανατολισμό. Επομένως δεν είναι αναγκαίο να αξιολογήσει η Επιτροπή αυτό το σύστημα στο πλαίσιο της έρευνας.

7. Σύστημα απαλλαγής από το φόρο εισοδήματος

Γενικά

(23) Διαπιστώθηκε ότι η Meltroll Engineering Pvt. Ltd. επωφελήθηκε από το σύστημα αυτό.

Για να επωφεληθεί από τις απαλλαγές καταβολής φόρων, μια εταιρεία πρέπει να υποβάλει αίτηση τη στιγμή κατάθεσης της φορολογικής της δήλωσης στη διοίκηση στο τέλος του φορολογικού έτους. Το φορολογικό έτος διαρκεί από 1ης Απριλίου έως 31 Μαρτίου. Η φορολογική δήλωση πρέπει να υποβληθεί στις διοικητικές αρχές πριν από τις 30 του επόμενου Νοεμβρίου. Η τελική αξιολόγηση από τις αρχές μπορεί να διαρκέσει μέχρι 3 έτη από την υποβολή της φορολογικής δήλωσης.

Δυνάμει του τμήματος 80HHC οι εταιρίες μπορούν να ζητήσουν 100% απαλλαγή από τα φορολογητέα εισοδήματα που αντιστοιχούν σε κέρδη που απέφεραν οι εξαγωγικές πωλήσεις.

(24) Τα χαρακτηριστικά του συστήματος αυτού δεν μετεβλήθησαν μετά την αρχική έρευνα. Κατά την αρχική έρευνα διαπιστώθηκε ότι η επιδότηση λόγω απαλλαγής από τον φόρο εισοδήματος εξαρτάται από τις εξαγωγικές επιδόσεις κατά την έννοια του άρθρου 3 παράγραφος 4 στοιχείο (α) του βασικού κανονισμού, δεδομένου ότι απαλλάσσονται τα κέρδη μόνον από εξαγωγικές πωλήσεις, και επομένως θεωρείται ότι έχει ατομικό χαρακτήρα και είναι αντισταθμίσιμη.

Υπολογισμός του ποσού της επιδότησης

(25) Όπως αναφέρεται στο σημείο (23) ανωτέρω, οι αιτήσεις δυνάμει του τμήματος 80HHC υποβάλλονται ταυτόχρονα με τη φορολογική δήλωση στο τέλος του φορολογικού έτους. Δεδομένου ότι το φορολογικό έτος στην Ινδία διαρκεί από 1ης Απριλίου έως 31 Μαρτίου, θεωρείται δέον να υπολογισθεί το όφελος στο πλαίσιο του συστήματος αυτού με βάση το φορολογικό έτος 1997/98 (ήτοι 1η Απριλίου 1997 έως 31 Μαρτίου 1998). Επομένως, το όφελος που αποκόμισαν οι εξαγωγείς υπολογίσθηκε με βάση τη διαφορά μεταξύ του κανονικά απαιτητού ποσού του φόρου με απαλλαγή και του ποσού του φόρου αυτού χωρίς απαλλαγή. Το ποσοστό φόρου των εταιριών ανερχόταν σε 35% για το εν λόγω φορολογικό έτος. Προκειμένου να καθορισθεί η συνολική αξία του οφέλους που προσπορίζεται ο δικαιούχος, το ποσό αυτό προσαρμόστηκε με την πρόσθεση σε αυτό του τόκου που αντιστοιχεί στην περίοδο της έρευνας. Λόγω του χαρακτήρα της επιδότησης αυτής, που αντιστοιχεί σε εφάπαξ επιχορήγηση, κρίθηκε δέον να εφαρμοστεί εμπορικό επιτόκιο ύψους 14,58%. Το ποσό του οφέλους κατανεμήθηκε επί του συνόλου των εξαγωγών που πραγματοποιήθηκαν κατά το φορολογικό έτος 1997/98.

Η Meltroll Engineering Pvt. Ltd. επωφελήθηκε από το σύστημα αυτό σε ποσοστό

8. ’λλα συστήματα

(26) Διαπιστώθηκε ότι οι νέοι εξαγωγείς δεν χρησιμοποίησαν νέα συστήματα επιδοτήσεων που θεσπίσθηκαν μετά το τέλος της αρχικής έρευνας, ούτε έτυχαν ad-hoc επιδοτήσεων μετά την ημερομηνία αυτή.

9. Ποσό των αντισταθμίσιμων επιδοτήσεων

(27) Λαμβανομένων υπόψη των οριστικών συμπερασμάτων σχετικά με τα διάφορα συστήματα όπως αναφέρονται ανωτέρω, το ποσό των αντισταθμίσιμων επιδοτήσεων για κάθε έναν από τους υπό εξέταση εξάγοντες παραγωγούς έχει ως ακολούθως:

>ΘΕΣΗ ΠIΝΑΚΑ>

?. ΤΡΟΠΟΠΟΙΗΣΗ ΤΩΝ ΥΠΟ ΕΠΑΝΕΞΕΤΑΣΗ ΜΕΤΡΩΝ

(28) Με βάση τα συμπεράσματα της έρευνας, θεωρείται ότι οι εισαγωγές στην Κοινότητα ράβδων ανοξείδωτου χάλυβα που παρήχθησαν και εξήχθησαν από τις ενδιαφερόμενες εταιρίες υπόκεινται σε αντισταθμιστικούς δασμούς που αντιστοιχούν σε χωριστά ποσά επιδοτήσεων που υπολογίσθηκαν για τις εταιρίες αυτές.

(29) Κατά συνέπεια, ο κανονισμός (EΚ) αριθ. 2450/98 θα πρέπει να τροποποιηθεί αναλόγως.

ΣΤ. ΓΝΩΣΤΟΠΟΙΗΣΗ ΚΑΙ ΔΙΑΡΚΕΙΑ ΤΟΥ ΜΕΤΡΟΥ

(30) Οι ενδιαφερόμενες εταιρίες ενημερώθηκαν για τα πραγματικά περιστατικά και τις εκτιμήσεις βάσει των οποίων πρόκειται να προταθεί η τροποποίηση του κανονισμού (ΕΚ) αριθ. 2450/98, και τους παρεσχέθη η ευκαιρία να διατυπώσουν τα σχόλιά τους.

(31) Η διενεργηθείσα επανεξέταση δεν έχει επιπτώσεις στην ημερομηνία λήξης του κανονισμού (ΕΚ) αριθ. 2450/98 δυνάμει του άρθρου 18 παράγραφος 1 του βασικού κανονισμού.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

’ρθρο 1

Το άρθρο 1 παράγραφος (2) του κανονισμού (ΕΚ) αριθ. 2450/98 τροποποιείται ως ακολούθως:

Ο δασμολογικός συντελεστής για τη Sindia Steels Ltd (Συμπληρωματικός κωδικός Taric: 8406) είναι 12%.

Στον κατάλογο των εταιριών που υπόκεινται στα μέτρα προστίθενται τα ακόλουθα:

>ΘΕΣΗ ΠIΝΑΚΑ>

?ρθρο 2

Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Έγινε στις Βρυξέλλες, στις

Για το Συμβούλιο

Ο Πρόεδρος